**Δήμαρχος Χανίων, Παναγιώτης Σημανδηράκης**

Με μεγάλη χαρά παρουσιάζουμε την έκθεση «Αποκωδικοποίηση 2ΣΥΝ2» του Μουσείου Σχολικής Ζωής του Δήμου Χανίων, στη Δημοτική Πινακοθήκη του Αγίου Νικολάου, στο Λασίθι της Κρήτης.

Αυτή η ξεχωριστή έκθεση εντάσσεται στην κοινωνική παρέμβαση του εγχειρήματος «ΠΡΟΫΠΟΘΕΣΗ ΔΥΟ» του Μουσείου Σχολικής Ζωής Δήμου Χανίων και σηματοδοτεί την έναρξη μιας νέας εποχής εικαστικών εκθέσεων, που μας ταξιδεύει από την μια άκρη του νησιού έως την άλλη.

Σκοπός της έκθεσης είναι να αναδείξει τις διευρυμένες δυνατότητες αποκωδικοποίησης των εικαστικών έργων στο σύγχρονο πολιτισμικό γίγνεσθαι αλλά και να ενώσει νοητά τις τοπικές κοινότητες στα δύο άκρα της Κρήτης.

Έχοντας ως εφαλτήριο τα Χανιά, η έκθεση αναδεικνύει την αξία της συμπερίληψης και της πολιτισμικής δημοκρατίας, προβάλλοντας τις δημιουργίες 4 εικαστικών δημιουργών: του Αντώνη Αλιβρούβα, της Κατερίνας Γεωργαντά, της Μαρίας Κοκκίνη και της Κατερίνας Ραπάνη, οι οποίοι με τα έργα τους προσφέρουν το πλαίσιο για ανταλλαγή ιδεών και απόψεων.

Η έκθεση καλεί τους επισκέπτες να ανακαλύψουν πώς οι εικαστικές τέχνες μπορούν να λειτουργήσουν ως μέσο αποκωδικοποίησης, ανοίγοντας νέους δρόμους κατανόησης και ερμηνείας.

Σας καλωσορίζουμε λοιπόν στην έκθεση «Αποκωδικοποίηση 2ΣΥΝ2» και σας προσκαλούμε να αφεθείτε στον κόσμο της αποκωδικοποίησης των εικαστικών έργων.

**Γιάννης Γιαννακάκης, Πρόεδρος Δημοτικής Πινακοθήκης Χανίων & Αντιδήμαρχος Πολιτισμού Δήμου Χανίων**

Μέσα από την έκθεση «Αποκωδικοποίηση 2ΣΥΝ2» του Μουσείου Σχολικής Ζωής του Δήμου Χανίων στη Δημοτική Πινακοθήκη του Αγίου Νικολάου, ο πολιτισμός ταξιδεύει από τα Χανιά μέχρι τον Άγιο Νικόλαο.

Είμαι ιδιαίτερα χαρούμενος που η έκθεση «Αποκωδικοποίηση 2ΣΥΝ2» θα φιλοξενηθεί στη Δημοτική Πινακοθήκη του Αγίου Νικολάου, γιατί πέρα από τον συναισθηματικό δεσμό που προσωπικά έχω με την περιοχή λόγω της εκ μητρός καταγωγής μου, αποτελεί επίσης και το επιστέγασμα μιας σταθερής και ποιοτικής συνεργασίας τεσσάρων σχεδόν χρόνων με τον συνάδελφο Αντιδήμαρχο Πολιτισμού, Χάρη Αλεξάκη, με τον οποίον από κοινού εργαστήκαμε για την πολιτιστική σύνδεση και ανάπτυξη των τεσσάρων πρωτευουσών της Κρήτης.

Μέσα από τα έργα του Αντώνη Αλιβρούβα, της Κατερίνας Γεωργαντά, της Μαρίας Κοκκίνη και της Κατερίνας Ραπάνη, η έκθεση αποτυπώνει όχι μόνο το ταλέντο και τις ιδιαίτερες δεξιότητες των δημιουργών αλλά και τη νέα δυναμική που αναπτύσσεται γύρω από το Μουσείο Σχολικής Ζωής του Δήμου Χανίων.

Θα ήθελα να ευχαριστήσω θερμά τη Δημοτική Πινακοθήκη Αγίου Νικολάου για τη συνεργασία και τη φιλοξενία και όλους όσοι συνέβαλαν στην υλοποίηση αυτής της έκθεσης, ιδιαίτερα τους επιμελητές, Μαρία Δρακάκη και Γιώργο Ορφανίδη, για την επιμονή και την εργατικότητά τους.